b"\n_START_ARTICLE_\nMas Gen\xc3\xads\n_START_SECTION_\nDescripci\xc3\xb3\n_START_PARAGRAPH_\nMas format per la juxtaposici\xc3\xb3, en diferents \xc3\xa8poques, de diversos volums desiguals que s'orienten a migdia. S'aixeca damunt d'un desnivell molt accentuat, el qual d\xc3\xb3na lloc a l'exist\xc3\xa8ncia d'habitacions semisoterrades. Els cossos de ponent s\xc3\xb3n els m\xc3\xa9s antics, i presenten un aparell irregular, amb llen\xc3\xa7os de paret fets amb pedres ben tallades i altres amb pedruscall. Tenen cobertes a una i dues vessants, sustentades per cairats de fusta o voltes de pedra. Els volums de migdia es destinaren al bestiar i als cereals recollits, mentre els de tramuntana s'empraren com habitatge. Al segle XIX, amb l'expansi\xc3\xb3 i creixement econ\xc3\xb2mic del mas s'efectuaren nombroses intervencions en direcci\xc3\xb3 llevant. Apreciem en aquestes ampliacions la voluntat de crear una estructura m\xc3\xa9s noble i alhora m\xc3\xa9s segura -cal recordar que el mas es troba en un terra de frontera, i per tant exposat als perills de qualsevol conflicte b\xc3\xa8l\xc2\xb7lic. Respecte a aquest darrer punt, notem que el volum principal compta amb una torre quadrada i dos matacans a les cantonades. Aquesta construcci\xc3\xb3 principal presenta planta baixa i dos pisos; consta de tres crugies perpendiculars a la fa\xc3\xa7ana, sustentades per cairats de fusta. A la seva fa\xc3\xa7ana de migdia hi destaca una galeria amb cinc arcades que sobremunta un porxo de dues arcades fet amb pedruscall. La resta de volums es situen adossats o en funci\xc3\xb3 d'aquest central.\n_START_SECTION_\nMas Gen\xc3\xads II\n_START_PARAGRAPH_\nMas de planta rectangular orientat a llevant amb planta baixa i pis. Consta de tres crugies perpendiculars a la fa\xc3\xa7ana. Les crugies de tramuntana i migdia estan cobertes per voltes de pedruscall, mentre la central, de proporcions m\xc3\xa9s quadrades, disposa de quatre voltes d'arestes de pedra grassa suportades per un pilar central de pedra ben tallada. Com en altres masos d'aquesta zona l'acc\xc3\xa9s al pis \xc3\xa9s exterior, i es fa mitjan\xc3\xa7ant una escala que hi ha damunt un porxo de pedruscall. La disposici\xc3\xb3 i tipologia del mas recorda enormement la de Can Guill\xc3\xb3 o Guillot, un altre dels masos que hi ha en el municipi (escales exteriors, voltes d'arestes, parament fet amb pedruscall, etc. ). La coberta \xc3\xa9s a dues vessants. A la part posterior, mirant a ponent, tenim un volum que sobresurt del mur amb forma d'absis semicircular. La seva utilitzaci\xc3\xb3 o ra\xc3\xb3 constructiva la desconeixem, encara que tamb\xc3\xa9 hem vist una forma igual a Can Llapart, mas del municipi de Cam\xc3\xb3s (Pla de l'Estany). Darrere del mas, i totalment separat de la seva estructura, trobem un graner de planta rectangular i coberta a una vessant.\n_START_SECTION_\nMasoveria\n_START_PARAGRAPH_\nCasa situada a un quil\xc3\xb2metre i mig del poble. \xc3\x89s una construcci\xc3\xb3 de planta rectangular amb planta baixa i pis, orientada a llevant. L'acc\xc3\xa9s es realitza per la banda de migdia a trav\xc3\xa9s d'una escala exterior que comunica directament amb la planta pis. A la planta baixa les dues crugies, cobertes amb voltes de pedruscall, servien per guardar el bestiar. El pis destinat a l'habitaci\xc3\xb3 dels masovers disposa de petites finestres, les quals, igual que la resta d'obertures i que les cantonades de la construcci\xc3\xb3, s'han emmarcat amb carreus de pedra ben tallats. La resta de l'aparell est\xc3\xa0 conformat per pedres sense desbastar."